Това е най-голямата зала във Версайския дворец, дълга 120 м и широка 13 м. Тя заема почти целия първи етаж на южното крило. Четирите най-големи картини са от предишните периоди (Първата империя и Реставрацията), останалите са създадени специално за галерията. Обхванат е огромен исторически период: от битката при Толбиак на първия франкски крал Хлодвиг (496) до победата на Наполеон I при Ваграм (1809). Вътрешната декорация наподобява голямата галерия в Лувъра, оформена по времето на Наполеон І. Колони в гръцки стил, мраморна облицовка и дълъг стъклен покрив придават на залата изключително тържествена атмосфера.